**Светски АИДС дан:  ГЛОБАЛНА СОЛИДАРНОСТ, ЗАЈЕДНИЧКА ОДГОВОРНОСТ**

**Епидемиолошка ситуација у свету и Европи**

Пандемија узрокована ХИВ-ом је и даље главни јавноздравствени глобални изазов, која је до сада однела скоро 33 милиона живота, док је скоро 76 милиона људи било инфицирано. Међутим, са све већим приступом ефикасној превенцији, дијагностици, лечењу и нези особа инфицираних ХИВ-ом, укључујући и опортунистичке инфекције, ХИВ инфекција је постала хронично здравствено стање које омогућава људима који живе са ХИВ-ом да воде дуг, продуктиван и здрав живот.

Процењено је да је на крају 2019. године 38 милиона људи живело са ХИВ-ом. Као резултат заједничких међународних напора да се одговори на ову пандемију, покривеност услугама се непрестано повећава. У 2019. години 68% одраслих и 53% деце која живе са ХИВ-ом у свету је примало доживотну антиретровирусну терапију (АРТ). Велика већина (85%) трудница и дојиља које живе са ХИВ-ом такође је на АРТ, који не само да штити њихово здравље, већ обезбеђује и спречавање преноса ХИВ-а на њихову новорођенчад.

Због мањкавости у доступности кључних услуга (тестирања, дијагностиковања и лечења) 690.000 људи у свету је умрло од узрока повезаних са ХИВ инфекцијом у 2019. години, а 1,7 милиона људи је новоинфицирано.

Важно је напоменути да циљеви постављени на глобалном нивоу за смањење нових ХИВ инфекција међу децом на 40.000 нису постигнути. Глобални циљеви за 2020. годину (мање од пола милиона нових ХИВ инфекција и мање од пола милиона умрлих од АИДС-а) неће бити постигнути уколико се не предузму ефективне мере.

Кључне популационе групе и њихови сексуални партнери чинили су преко 60% свих нових ХИВ инфекција широм света у старосној групи од 15 до 49 година у 2019. години. У источној Европи и централној Азији, Азији и Пацифику, западној и централној Европи и Северној Америци и на Блиском Истоку и у северној Африци, преко 95% нових ХИВ инфекција у сваком од ових региона је било у популационим групама под повећаним ризиком.

СЗО дефинише кључне популације као особе у популацијама које имају повећан ризик од инфицирања ХИВ-ом у свим земљама и регионима. Кључне популације укључују: мушкарце који имају секс са мушкарцима, особе који убризгавају дрогу, особе у затворима и другим затвореним условима, особе које се баве секс радом и њихове клијенте, као и трансродне особе.

Повећана рањивост на ХИВ често је повезана са правним и социјалним факторима, што повећава изложеност ризичним ситуацијама и ствара препреке за приступ ефикасним, квалитетним и приступачним услугама превенције, тестирања и лечења ХИВ инфекције.

Преко две трећине свих људи који живе са ХИВ-ом живе у региону Африке (26 милиона). Иако је ХИВ инфекција распрострањена међу општом популацијом у овом региону, међу кључним групама становништва јавља се све већи број нових инфекција.

ХИВ инфекција се може прелиминарно дијагностиковати брзим дијагностичким тестовима који омогућавају добијање резултата истог дана. Тестови за самотестирање на ХИВ постају све доступнији и пружају ефикасан и прихватљив алтернативни начин за повећање приступа особама којима нису доступне услуге тестирања тестирање на ХИВ у здравственим установама и у заједници.

Још увек не постоји лек којим би се вирус елиминисао из организма инфициране особе. Међутим, ефикасни антиретровирусни лекови (АРВ) могу да контролишу умножавање вируса и да спрече даље преношење на друге сообе.

На крају 2019. године процењено је да је у свету 81% људи који живе са ХИВ-ом знало свој статус (седам милиона особа не зна да је инфицирано ХИВ-ом), да је 67% примало антиретровирусну терапију (АРТ), а да је 59% постигло успешну контролу вируса без ризика да заразе друге особе.

На крају 2019. године 25,4 милиона људи је било на антиретровирусној терапији.

Између 2000. и 2019. године нове  инфекције ХИВ-ом опале су за 39%, а смртни случајеви повезани са ХИВ-ом су опали за 51%, односно 15,3 милиона живота је спашено због АРТ-а. Ово постигнуће је резултат великих напора националних програма за ХИВ који подржавају цивилно друштво и међународни партнери.

Број људи који живе са недијагностикованом ХИВ инфекцијом повећава се у целокупном региону Европе. Према подацима Европског центра за превенцију и контролу болести (ЕЦДЦ) и Светске задравствене организације (СЗО) за регион Европе, код више од 136.000 људи је новодијагностикована ХИВ инфекција у 2019. години. Око 20% ових случајева регистровано је у земљама Европске уније (ЕУ)/ Европског економског простора (ЕЕА), а 80% у регији источне Европе.

Свака друга особа инфицирана ХИВ-ом (53%) у Европи дијагностикована је у касној фази инфекције, када је имунолошки систем већ значајно оштећен. Ово је показатељ да стратегије тестирања у циљу раног дијагностиковања ХИВ инфекције нису успешне.

Број особа којима је дијагностикован АИДС, завршна фаза нелечене ХИВ инфекције, у Европи се смањио за више од половине у последњој деценији, а циљ одрживог развоја за окончање епидемије АИДС-а до 2030. године је остварив. Међутим, у ЕУ/ЕЕА, на пример, 74% од 2772 дијагнозе АИДС-а у 2019. години постављено је врло брзо након почетне дијагнозе ХИВ инфекције – у року од три месеца. Ово указује на значајан проблем са касном дијагнозом ХИВ инфекције, која пак доприноси континуираном преношењу ХИВ-а, јер људи често годинама не знају да су инфицирани и не лече се.

Иако се тренд у региону Европе у целини стабилизовао последњих година, број људи којима је дијагностикована ХИВ инфекција порастао је за 19% од 2010. године.

Број новопријављених дијагностикованих ХИВ инфекција и процењени број нових ХИВ инфекција у целом региону Европе указује да се више особа заразило ХИВ-ом током последње деценије него што их је дијагностиковано. То значи да се у Европи повећава број људи који живе са недијагностикованиом ХИВ инфекцијом.

Др Ханс Клуге, регионални директор СЗО за Европу, каже: „Сећам се када је дијагноза инфекције узроковане ХИВ-ом изгледала као смртна казна. Сада, уз одговарајући третман, особе инфициране ХИВ-ом могу да живе без страха да ће оболети од АИДС-а. Главно питање у 2020. мора бити какав ће ефекат пандемија ЦОВИД-19 имати на тестирање до краја 2021. године. За сада наша порука мора бити заштита напретка оствареног у последњој деценији, настављање давања приоритета тестирању на ХИВ и лечењу онима којима је то потребно. Не можемо дозволити да нам пандемија ЦОВИД-19 одузме будућност без АИДС-а која нам је надохват руке”.

Др Андреа Амон, директорка ЕЦДЦ, наглашава: „Упркос тренутном фокусу на ЦОВИД-19, не смемо изгубити из вида и друге јавноздравствене проблеме попут пандемије узроковане ХИВ-ом. Рано дијагностиковање ХИВ инфекције је хитан приоритет. Не можемо постићи циљ одрживог развоја до 2030. ако људима треба у просеку три године да сазнају да су ХИВ позитивни након инфицирања ХИВ-ом – три године током којих им није доступно спасоносно лечење и током којих могу несвесно преносити ХИВ на друге особе. Ако желимо да смањимо висок удео људи који су касно дијагностиковани, од суштинске је важности да наше стратегије тестирања на ХИВ учинимо разноликим као што је наведено у смерницама  ЕЦДЦ за тестирање”.

Подаци из епидемиолошког надзора над ХИВ инфекцијом и АИДС-ом за 2019. годину указују да се удео оних којима је касно дијагностикована ХИВ инфекција повећава са узрастом. Широм Европе, 67% особа узраста 50 и више година дијагностикована је у касном стадијуму ХИВ инфекције. У 2019. години, свака пета новодијагностикована  ХИВ инфекција била је код особе старије од 50 година.

Разлози за то још нису у потпуности познати. Могуће је да саме старије особе или здравствени радници који се брину о њима потцењују ризик од ХИВ инфекције. Старије особе могу бити више погођене стигмом повезаном са болешћу и осећају се мање пријатно тражећи тестирање.

СЗО за регион Европе и ЕЦДЦ истичу да се Европа мора усредсредити на три главна подручја да би се смањио број ХИВ инфекција у будућности:

1. Давање приоритета низу превентивних мера као што су подизање свести, промоција сигурнијег секса и употребе кондома, спровођење програма замене игала и прибора за ињектирање, и супституционе терапије опиоидима, као и профилакса ХИВ инфекције пре експозиције (ПрЕП);

2. Пружање ефикасних услуга саветовања и тестирања на ХИВ, укључујући услуге брзе дијагностике, тестирање на ХИВ у заједници и самотестирање на ХИВ; и

3. Обезбеђивање брзог приступа квалитетном лечењу и подршке за оне којима је дијагностикована ХИВ инфекција.

Рано дијагностиковање је важно јер омогућава људима да раније започну лечење ХИВ инфекције, што заузврат повећава њихове шансе за дуг и здрав живот и спречава даљи пренос на друге особе.